Waterkloof-2: Lot van tronkbewaarders onduidelik | Maroela Media
Zacharia Modise, kommissaris vir korrektiewe dienste in Gauteng het gesê hy is slegs bewus van die oorspronklike besluit. “Die ondersoek is afgehandel en die besluit is geneem om stappe te doen teen die beamptes,” het Modise gesê.
Hy het gesê hy sal Maandag nuwe inligting kan verskaf oor dit wat gebeur het.
Rapport het Sondag berig dat die tugverhoor van die vier bewaarders by Kgosi Mampuru-gevangenis in Pretoria nooit plaasgevind het nie en dat hulle steeds aan diens is.
Veroordeelde moordenaars Christoff Becker en Frikkie du Preez is op 16 Februarie weer in hegtenis geneem nadat ŉ selfoonvideo van die twee aan die lig gekom het waar hulle vermoedelik alkohol in ŉ tronksel drink en ŉ selfoon gebruik.
Manelisi Wolela, woordvoerder vir die departement, het in Maart gesê die vier bewaarders sal binne ŉ maand tugverhore bywoon om hul rol in die voorval te bepaal.
Becker en Du Preez, saam met Gert van Schalkwyk en Reinach Tiedt, is in Februarie vrygelaat nadat hulle ŉ hawelose man in 2001 in Pretoria doodgeslaan het. Becker is sewe weke nadat hy weer in hegtenis geneem is, na die maksimumsekuriteit-gevangenis in Kokstad, KwaZulu-Natal oorgeplaas nadat hy weer met ŉ selfoon in sy sel betrap is. -SAPA